ELECTION_TOPBAND_1586374008141
dr zakir hussain president of india know interesting facts about jamia millia islamia
महान शिक्षाविद डॉ.जाकिर हुसैन का जन्म 8 फरवरी, 1897 को हैदराबाद के एक पठान परिवार में हुआ था। उनके पूर्वज 18वीं सदी में अफगानिस्तान से आकर उत्तर प्रदेश के एक कस्बे कायमगंज में बस गए थे। उनके पिता का नाम फिदा हुसैन था और माता का नाम नाजनीन बेगम। पिता कारोबार के सिलसिले में हैदराबाद रहने लगे। उनके पिता को पढ़ने-लिखने का बहुत शौक था। उन्होंने हैदराबाद से ही वकालत पढ़ी और काबिल वकील बने।
डॉ. जाकिर हुसैन की शुरुआती पढ़ाई घर पर ही हुई। जब वह 10 साल के ही थे तो पिता की मौत हो गई। उसके बाद उनकी मां बच्चों के साथ हैदराबाद से कायमगंज वापस आ गईं। स्कूल जाने से पहले उन्होंने घर पर ही कुरान, उर्दू और फारसी की शिक्षा हासिल की। कायमगंज आने के बाद उनकी मां ने अच्छी शिक्षा के लिए उन्हें कायमगंज से इटावा के स्कूल में भेजना चाहा। लेकिन वह घर से दूर नहीं जाना चाहते थे। इस पर उनकी मां ने समझाया कि वहां के उस्ताद अच्छे हैं। मां ने कहा, वहां खूब पढ़ना और अब्बू का नाम रोशन करना। मां के समझाने पर वह इटावा चले गए। इटावा के इस्लामिया हाई स्कूल में पांचवीं क्लास में उनका दाखिला हुआ। वह पढ़ाई के साथ वाद-विवाद प्रतियोगिता में भी हिस्सा लेते थे। विद्यार्थी जीवन से ही अपनी प्रतिभा से सबको प्रभावित करते थे। फिर 14 साल में मां की भी मौत हो गई। मां की मौत के बाद उन्होंने बड़े संयम और धैर्य से अच्छे विद्यार्थी की तरह शिक्षा जारी रखी।
​देशप्रेम
1913 में वह स्वतंत्रता सेनानी मौलाना अबुल कलाम आजाद और मोहम्मद अली के संपर्क में आए। उनके विचारों से डॉ. जाकिर हुसैन बहुत प्रभावित हुए। उनके मन में भी देशभक्ति की भावना जागी। उस समय देश में जगह-जगह अंग्रेजों के खिलाफ आंदोलन हो रहे थे। जाकिर हुसैन पर भी इन आंदोलनों का प्रभाव पड़ा।
असहयोग आंदोलन और जाकिर हुसैन
1920 में गांधी जी ने अंग्रेजों के खिलाफ असहयोग आंदोलन चलाया। जगह-जगह जाकर गांधीजी ने युवाओं को ललकारा। वह इस सिलसिले में अलीगढ़ भी पहुंचे और ऐंग्लो ऑरियंटल कॉलेज के छात्रों को अंग्रेजी शिक्षा देने वाले कॉलेजों और संस्थानों का बहिष्कार करने को कहा। गांधीजी की अपील का युवा जाकिर पर काफी प्रभाव पड़ा और वह सक्रिय रूप से असहयोग आंदोलन में भाग लेने को तैयार हो गए और कॉलेज का बहिष्कार करने का फैसला कर लिया।
​अंग्रेज प्रिंसिपल ने दिया लालच, उन्होंने ठुकरा दिया
जब कॉलेज के अंग्रेज प्रिंसिपल को पता चला कि जाकिर हुसैन ने कॉलेज का बहिष्कार करने का फैसला कर लिया है तो वह घबरा गया। उसने जाकिर हुसैन को बुलाया और कहा कि हमने ऐसे सुना है कि आप कॉलेज का बहिष्कार करने वाले हैं। इस पर जाकिर हुसैन ने कहा कि आपने सही सुना है। फिर अंग्रेज प्रिंसिपल जाकिर हुसैन को नसीहत देने लगा कि इससे भविष्य खराब हो जाएगा। लेकिन जाकिर हुसैन ने उनकी बात नहीं मानी और कहा कि इससे हमारा भविष्य बने या बिगड़े हम पर कोई फर्क नहीं पड़ता। फिर अंग्रेज प्रिंसिपल ने उनको उप जिलाधीश बनाने का लालच दिया जिसे भी जाकिर हुसैन ने ठुकरा दिया। उन्होंने साफ कह दिया कि उनके लिए मातृभूमि अहम है।
​जामिया मिल्लिया इस्लामिया की स्थापना
उन्होंने दृढ़ निश्चय के साथ एंग्लो ऑरियंटल कॉलेज का बहिष्कार किया। उनके साथी छात्रों ने पूछा कि पढ़ेंगे कहां तो उन्होंने कहा कि राष्ट्रीय शिक्षा संस्थान में पढ़ेंगे। इस पर साथियों ने पूछा कि यह राष्ट्रीय शिक्षा संस्थान है कहां। उन्होंने कहा कि हम यहीं अपनी शिक्षा संस्थान खोलेंगे जो हमारा खुद का और हमारे देश का संस्थान होगा। उसमें अंग्रेजी सरकार की सहायता नहीं ली जाएगी। इस पर साथियों ने पूछा कि उसमें तालीम देने कौन आएंगे तो जाकिर हुसैन ने कहा कि अपने ही लोग शिक्षा देंगे। उस संस्थान में लोगों के मन में देशभक्ति की भावना भरी जाएगी। इस पर साथियों ने कहा कि इस नेक काम को जल्द शुरू करें, हम सब आपके साथ हैं। अपने इसी निश्चय के साथ उन्होंने एक राष्ट्रीय शिक्षा संस्थान की स्थापना के सिलसिले में डॉ. हकीम अजमल खान, डॉ. अंसारी और मौलाना मोहम्मद अली के अलावा अन्य प्रमुख हस्तियों से मुलाकात की। आखिरकार अलीगढ़ में बहुत छोटी सी जगह में 29 अक्टूबर, 1920 को जामिया मिल्लिया इस्लामिया की बुनियाद रखी गई। उन्होंने अपना जीवन समाज की शिक्षा और सेवा में समर्पित किया और वहां दो साल अध्यापक पद पर काम किया। उन्होंने अपने परिश्रम से अपने साथियों के साथ जामिया मिल्लिया की नींव पक्की की।
जामिया का संकटकाल
1922 में वे उच्च शिक्षा के लिए जर्मनी गए। जर्मनी में रहते हुए तार से उनको सूचना मिली कि जामिया को आर्थिक संकट के कारण बंद करने का इरादा है। उन्होंने जवाब में अजमल खान को तार भेजा जिसमें लिखा था, मेरे मित्र जामिया की आजीवन सेवा को तैयार हूं। हमलोगों के पहुंचने तक जामिया बंद न होने पाए। फिर वह 3 साल बाद डॉक्टरेट की उपाधि लेकर भारत लौटे तो देखा जामिया की हालत बहुत बिगड़ चुकी है। यह देखकर उनको बहुत दुख हुआ। जिस संस्थान को बहुत मेहनत-लगन से बनाया था, वह बर्बाद हो रहा था। वह उसकी सुधार में जुट गए और गांधीजी की सलाह पर जामिया को अलीगढ़ से दिल्ली ले आए। दिल्ली में कड़ी मेहनत और लगन के साथ जामिया को स्थापित किया और 29 बरस की आयु में जामिया के कुलपति बने।
जामिया के स्कूलों में उन्होंने गांधीजी की बुनियादी शिक्षा के कार्यक्रमों को शुरू किया। इसके तहत गांव के बच्चों के लिए सातवीं तक मुफ्त और अनिवार्य शिक्षा का बंदोबस्त किया गया। पाठ्यक्रम में उन्होंने हस्तकला व दस्तकरी-पढ़ाई के साथ-साथ व्यावसायिक शिक्षा को भी शामिल किया। इसका मकसद बच्चों को तकली और चरखा चलाना सिखाना और मिट्टी के बरतन बनाना व टोकरियां बुनना सिखाना था ताकि वे अपना काम खुद करना सीख जाएं और अपने पैरों पर खड़े हो सकें।
​उपराष्ट्रपति और राष्ट्रपति पद पर सेवा
शिक्षा के विद्वान के तौर पर1952 में वे राज्यसभा के सदस्य बने। 1957 में बिहार के राज्यपाल बने और बिहार के लोगों के लिए बहुत काम किया। 1962 में वह देश के उपराष्ट्रपति बने। देश के लिए उनके काम के सम्मान के तौर पर 1963 में उनको सर्वोच्च नागरिक सम्मान भारत रत्न से विभूषित किया गया। 1967 में वह देश के तीसरे और पहले मुस्लिम राष्ट्रपति बने। 3 मई 1969 को दिल के दौरे से उनकी मौत हो गई।